有客
作者：陸游
朝代：宋

paragraphs: 有客隠華山，學道忘歲月。
靈苗生絕壁，光景中夜發。
劚根食之盡，倐爾換金骨。
通籍虎豹閽，日預通明謁。
緑章奏封事，誤字坐責罰。
後身幸不忘，去日苦飄忽。
白首三入朝，未省及黔突。
方逃申公鉗，已取卞和刖。
福微不盈眥，罪衆幾擢髮。
上天豈憐之，寸步使屢蹶。
拔其利欲根，還之山水窟。
洗心謝宿愆，世事等閩粤。